মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, রাজাকারের তালিকা প্রণয়নের জন্য কোনো অর্থ বরাদ্দ দেওয়া হয়নি, বরাদ্দ চাওয়াও হয়নি। কাজেই একটি পয়সাও খরচের প্রশ্নই ওঠে না। এ একটি অসত্য কথা।  
  
‘রাজাকারের তালিকা করতে খরচ ৬০ কোটি টাকা’ শিরোনামে কিছু গণমাধ্যমে প্রকাশিত সংবাদের পরিপ্রেক্ষিতে মুক্তিযুদ্ধ বিষয়ক মন্ত্রী আজ বৃহস্পতিবার এক বিবৃতিতে এ কথা বলেন। তিনি এ ধরনের অসত্য সংবাদ প্রকাশ থেকে বিরত থাকার আহ্বান জানান।  
  
মন্ত্রী বলেন, যারা এ ধরনের সংবাদ করেছে তারা ২৫ ডিসেম্বরের মধ্যে নি:শর্ত ক্ষমা না চাইলে তিনি আইনানুগ ব্যবস্থা নেবেন।  
  
এদিকে স্বরাষ্ট্রমন্ত্রী আসাদুজ্জামান খান কামাল বলেছেন, গত ১৮ ডিসেম্বর সংবাদ সম্মেলনে তিনি রাজাকারের তালিকা তৈরিতে খরচ বিষয়ে কোনো কথা বলেননি। তিনি বলেন, সেদিন ১০০ জন সাংবাদিক ছিলেন। এ সংক্রান্ত রেকর্ড মন্ত্রণালয়ের কাছে সংরক্ষিত আছে।